La catedral de Girona ha augmentat el nombre de visitants el 2014 però han caigut els ingressos (perquè si no ho sabeu, es fa pagar entrada). Han baixat preus, us preguntareu? No però feta la llei feta la trampa i resulta que cada cop hi ha més gent que aprofita per visitar-la el diumenge quan és gratuït.

El 2013, 216.000 persones van visitar el temple. Aquest 2014 les xifres encara no estan tancades però el president del capítol, Jaume Julià, ha explicat a Ràdio Girona que hi haurà un augment. Això, però, no vol dir més ingressos perquè, segons Julià, el que ha augmentat, sobretot, són les visites en diumenge, quan hi ha ofici i no es fa pagar.

Julià diu que no és un problema de preu perquè els 7 euros que costa l’entrada base estan molt lluny del que es fa pagar en altres temples i altres elements patrimonials.

El president del capítol catedralici diu que amb fons propis és impossible afrontar les reformes que encara queden per fer; a la façana sud -la que dóna a la plaça dels Apòstols- i, sobretot, la est -la de l’absis- per la que entra aigua a les capelles quan plou de llevant.

Segons Julià ja s’ha fet saber a l’estat que cal fer-hi una actuació urgent però, de moment, no hi ha data ni pressupost al Pla de Catedrals.